Izvor: N1 Dragoljub Žarković (arhiva)

Dragoljub Žarković, glavni urednik "Vremena", napisao je "Naprednu knjigu" u kojoj se bavio usponom Aleksandra Vučića u periodu od 2012. do 2014. godine i okolnostima koje su dovele da on postane glavni lik u srpskom društvu.

Žarković kaže da je Vučić glavni junak i heroj njegove knjige, ali da to nije bio izbor autora, već se premijer sam nametnuo i "izabrao nas za svoje junaštvo i herojstvo".

Snimak cele emisije možete pogledati OVDE.

On je ponovio zapažanje Teofila Pančića sa promocije knjige, za koju je rekao da je drama u četiri čina.

U prvom činu, u vreme predsedničkih izbora 2012. godine Aleksandar Vučić je stajao u trećem redu, a već sledeće godine "progurao se u prvi red". Sam je ostao na bini 2014, uz povremeno svraćanje onih koji mu donose kafu, a 2015. godine na sceni je potpuno sam i dijalog se pretvara u monolog.

2012. - Uspon SNS i pad DS

Volim jednu rečenicu gde se ironično šalim sa Vučićem i kažem: "Nije njemu lako, njemu je do pre par godina ceo svet bio neprijatelj, a sada ima samo dva - Vreme i Miškovića". Sada širi krug, vas N1 češće pominje nego Vreme.

Dragoljub Žarković ispričao je u Pressingu da je tokom jednog privatnog susreta 2012. godine savetovao Borisa Tadića da ne raspisuje prevremene predsedničke izbore, uveren da Demokratska stranka gubi moć.

"Rekao sam mu da čeka redovne izbore 2013, a on se ponašao kao uobraženi mangupi sa Dorćola i dobio je batine. Ja sam prvi u analizi posle prvog kruga rekao da će Tomislav Nikolić dobiti izbore. Čak mi je i Nikolić kasnije rekao da sam bio korektan i da mi mnogo duguje", rekao je urednik "Vremena" i autor "Napredne knjige".

On dodaje da je DS do izbora 2012. bila kredibilna stranka, koja je držala vladu i imala predsednika države, a da danas postoji kao "statistička greška".

"Oni su nestali. To se dogodilo velikom broju stranaka", kaže Žarković i slikovito opisuje kako je razbijena opozicija u Srbiji.

"Nekada nije mogao da se kupi mleveni biber, već samo u zrnu. Baba je znala da uvije biber u krpicu i da mi malj da ga tucam dok se ne pretvori u kao mleveni. Vučić je to uradio sa opozicionom scenom. Uvio ih je u krpicu i dobro ih izudarao", objašnjava Žarković.

Kaže da je bilo nekorektno od Borisa Tadića da se pred izbore povuče iz DS-a i napravi svoj blok, a da su demokrate od tada pogrešile što nisu podmladile rukovodstvo stranke i zamenile profesionalne političare, koji su na javnoj sceni duže od decenije.

2013. - "Ženidba Vučića gospodara" i Utisak nedelje

U jednom od poglavlja, pod nazivom "Ženidba Vučića gospodara", Žarković opisuje kako je kao utisak nedelje u istoimenoj emisiji izneo nešto što su svi mediji znali, a niko nije objavio, i šta je usledilo posle toga.

"Ja sam bio u Utisku nedelje kod Olje Bećković. Već se znalo da se Vučić u jednom danu razveo i oženio, znalo se da su neke redakcije imale spremljene tekstove i fotografije, neki urednici su i bili na venčanju. Za mene je najveći utisak bio da to svi znaju, a da niko nije pomenuo u svojim tekstovima i ja sam to rekao. Olja me je pitala da li će Vreme pisati o tome, a ja sam rekao da se mi ne bavimo takvim temama. Posle je usledio Vučićev bes. Mislim da je to dobrim delom uticalo na položaj Olje Bećković i njene emisije", ispričao je Žarković gostujući u Pressingu na N1.

On se priseća da se posle emisije iz studija vraćao kući svojim kolima, a da je sa Oljom Bećković u kolima bio politički analitičar Đorđe Vukadonović, koji je takođe bio gost u emisiji. Urednicu Utiska nedelje tada je pozvao Aleksandar Vučić i rekao joj da mu se više nikada ne javlja, a da neće ni on njoj.

00:00 Izvor: N1

2014. - Slučaj braća

Autor Napredne knjige kaže da incident koji se desio tokom Parade ponosa 2014. godine, kada su pripadnici Žandarmerije tukli Andreja Vučića i brata Siniše Malog, mnogo govori o karakteru vlasti i dodaje da je tužno što ne postoji snimak koji prikazuje kako je sve počelo.

"Vučić je dosta besan primio komandira Žandarmerija, počeo da viče, onda su ovi iz Žandarmerije objasnili šta se desilo, popili su kafu i on rekao da je to izglađeno. Onda je krenuo sudski proces, koji još traje i ne završava se. To je jedna latentna portuka, pa čak i organima sile: 'U našim ste rukama i možemo da vam radimo šta hoćemo'. Od obećanja da neće biti gonjenja, do suđenja", objašnjava Žarković.

Ubrzo posle tog incidenta usledio je i "državni rat protiv Saše Jankovića".

"Pa i njega je Vučić pozvao na kafu, u stvari Vučić je otišao kod njega. Razgovarali su su i ombudsman je nastavio da radi svoj posao, a Vučić je nastavio da radi to što radi", priseća se Žarković.

Kaže da je za njega bilo "perverzno iznenađenje" to što državni organi i funkcioneri ne shvataju funkciju zaštitnika građana, koji je od vojne bezbednosti tražio uvid u dokumentaciju o "slučaju braća".

"Odbijali su, falsifikovali, izbacivali ga. Onda se javila grupa naprednjaka, koji misle da je vojna bezbednost potpuno zaštićena i da niko ne sme ništa da pita. To je nazadnjačka, a ne naprednjačka politika. Ovo je pitanje za građansko društvo, da li neko ima pravo da kontroliše organe bezbednosti", napominje Žarković.

2015. - Pad helikoptera i pad Gašića

Proteklu godinu obeležio je pad vojnog helikoptera, kada je sedam osoba izgubilo život. Žarković je nagađanja o pozadini te nesreće i svemu što se kasnije dešavalo sveo u rečenicu: "Generali, braća po ćutanju, moćiće da govore jednog dana".

"Vučić je otišao u Batajnicu, postrojio generale i rekao: 'Ovde ću samo ja da govorim'. I stvarno je samo on govorio, oni su ćutali. I ni do danas nisu zucnuli, a predmet i danas stoji u Tužilaštvu", rezimirao je gost Pressinga tok događaja.

Kaže da su predstavnici vlasti možda u pravu kada kažu da je u pitanju nesreća i sticaj okolnosti i napominje da bi tim pre trebalo da daju sve dokaze i ekspertize, kako bi se ljudi koji se povezuju sa aferom oslobodili svake sumnje.

"Ovako, sve to lebdi u vazduhu i podseća nas da ono što je loše može beskonačno da traje", upozorava hroničar.

On je rekao da je Vučić verovatno verovao kada je govorio da je Bratislav Gašić najbolji ministar odbrane, ali da je posle incidenta sa seksističkom izjavom novinarki B92 shvatio da ga treba "najuriti jer treba da prodre u polje političke korektnosti".

"Gašić je bio u Trsteniku, napolju bilo hladno, popio dve rakije, takav je običaj, dopao mu se štos i to je platio cenom smene sa funkcije ministra odbrane. Nije nemoguće da se vrati u novoj vladi", kaže Žarković.

00:00 Izvor: N1

"Ništa ne traje dugo"

Autor knjige o fenomenu Aleksndra Vučića rekao je u Pressingu da bi se usudio da kaže da je Vučićev uspon završen.

"Ništa ne može dugo da traje, a posebno ne uspeh. Posebno kada je postignut pride malo veštačkim sredstvima i korišćenjem malo neregularnih metoda", kazao je Žarković i dodao da mu se drugo i dopunjeno izdanje "samo piše", jer se njegova knjiga završava početkom 2016. godine, a novi deo će napisati posle prvih 100 dana nove vlade.

Aleksandar Vučić je sam rekao da svojevremeno nije prepoznao značaj i posledice pada Berlinskog zida, a Žarković napominje da se onda nameće pitanje da li sada može da prepozna šta se u svetu događa.

"Ja nisam evrofanatik, volim Evropu, njenu kulturu, vrednosti, za razliku od Aleksandra Vučića koji je postao evrofanatičan. Sad me ubeđuje da je Evropa raj za nas. Ona jeste nama jako važna, da se ne zavaravamo sa Rusima, jeste to pitanje opstanka Srbije. U Evropi se vodi diskusija o opstanku, a kod nas u javnosti nema tog unutarevropskog dijaloga da spoznamo u kakav svet idemo, a ne da hrlimo u njega. Ceo svet se preispituje oko neoliberalnog kapitalizma, koji je doneo svetsku ekonomsku krizu, a mi imamo najliberalniji koncept - hajde da sve prodamo, da potpuno ukinemo intervenciju države. Ne postavljamo suštinska pitanja oko Vučićevih strateških opredeljenja, a bojazan da jedanput nije prepoznao, mene drži u uverenju da ponovo može da ne prepozna u kom se pravcu svet kreće", zaključuje Dragoljub Žarković.